การเคหะแห่งชาติ เตรียมขยายโครงการบ้านเคหะสุขประชาอีก 3 จังหวัด เพื่อสร้างบ้านพร้อมอาชีพให้ผู้มีรายได้น้อยและกลุ่มเปราะบางอยู่อาศัยอย่างยั่งยืน
นายทวีพงษ์ วิชัยดิษฐ ผู้ว่าการการเคหะแห่งชาติ เปิดเผยว่า โครงการบ้านเคหะสุขประชา เป็นโครงการบ้านเช่าพร้อมอาชีพ ที่มุ่งช่วยเหลือกลุ่มผู้มีรายได้น้อย กลุ่มเปราะบาง ในเรื่องการประกอบอาชีพ การหารายได้ดูแลตนเองและครอบครัว โดยตั้งเป้าจัดสร้างบ้าน 100,000 หน่วย ภายในระยะเวลา 5 ปี (พ.ศ. 2564-2568) ขณะนี้ก่อสร้างโครงการนำร่องและส่งมอบบ้านเช่าให้กับผู้ได้สิทธิแล้ว 2 โครงการ ได้แก่ โครงการบ้านเคหะสุขประชาฉลองกรุง จำนวน 302 หน่วย และโครงการบ้านเคหะสุขประชาร่มเกล้า จำนวน 270 หน่วย รวม 572 หน่วย ซึ่งบ้านเคหะสุขประชาฉลองกรุง ขณะนี้ได้พัฒนาพื้นที่ตลาดเสร็จแล้ว เพื่อรองรับการจ้างงานและสร้างอาชีพให้กับผู้อยู่อาศัยในชุมชน ซึ่งพร้อมจะเปิดตัวภายในเดือน กุมภาพันธ์นี้ ทั้งนี้ การเคหะแห่งชาติยังคงเดินหน้าสานต่อโครงการบ้านเคหะสุขประชา ซึ่งได้จัดตั้งบริษัท เคหะสุขประชา จำกัด (มหาชน) ภายใต้พ.ร.บ. การร่วมลงทุนระหว่างรัฐและเอกชน พ.ศ. 2562 โดยมีการเคหะฯ ถือหุ้นใหญ่ 49.0% และกลุ่มผู้ถือหุ้นอีก 6 ราย ล่าสุด จัดทำโครงการต้นแบบจำนวน 3 พื้นที่ ได้แก่ โครงการบ้านเคหะสุขประชา วังน้อย อ.วังน้อย จ.พระนครศรีอยุธยา, โครงการบ้านเคหะสุขประชา ลำลูกกาคลอง 12 จ.ปทุมธานี และโครงการบ้านเคหะสุขประชาธรรมศาลา อ.เมือง จ.นครปฐม ซึ่งคณะรัฐมนตรีเห็นชอบแล้ว อยู่ระหว่างการขับเคลื่อนโครงการตามขั้นตอนของกฎหมายผู้ว่าการการเคหะแห่งชาติ กล่าวต่อไปว่า หลังจากขับเคลื่อนโครงการบ้านเคหะสุขประชาใน 3 พื้นที่ดังกล่าว การเคหะแห่งชาติ เตรียมขับเคลื่อนอีก 10 โครงการ ได้แก่ ปทุมธานี สมุทรปราการ สุพรรณบุรี เชียงใหม่ แม่ฮ่องสอน สระบุรี สระบุรี กำแพงเพชร นครสวรรค์ และระยอง เพื่อสร้างบ้านพร้อมอาชีพให้ครอบคลุมกลุ่มผู้มีรายได้น้อยและกลุ่มเปราะบางมากยิ่งขึ้น ยกระดับคุณภาพชีวิตของผู้อยู่อาศัยในชุมชนให้เกิดความยั่งยืน